Nafarroako Parlamentuko Mahaiak, 2022ko irailaren 19an egindako bilkuran, Eledunen Batzarrari entzun ondoren, erabaki hau hartu zuen, besteak beste:

**1.** Izapidetzeko onartzea Adolfo Araiz Flamarique jaunak aurkezturiko galdera, Palacio de Arozteguia SL eta Hotel Palacio Arozteguia S.L merkataritza-enpresek eta Aroztegia Udalez gaindiko Plan Sektorialaren Konpentsazio Batzordeak aurkeztutako ondare-erantzukizuneko erreklamazioari buruzkoa.

**2.** Nafarroako Parlamentuko Aldizkari Ofizialean argitara dadin agintzea.

**3.** Nafarroako Gobernuari igortzea, Legebiltzarreko Erregelamenduko 194. artikuluak agindutakoari jarraikiz, idatzizko erantzuna bidal dezan.

Iruñean, 2022ko irailaren 19an

Jarduneko lehendakaria: María Inmaculada Jurío Macaya

GALDERAREN TESTUA

EH Bildu Nafarroa talde parlamentarioko Adolfo Araiz Flamarique jaunak galdera hauek aurkezten dizkio Legebiltzarreko Mahaiari, izapidetu daitezen eta Lehendakaritzako, Berdintasuneko, Funtzio Publikoko eta Barneko Departamentuak idatziz erantzun ditzan:

2021eko abuztuaren 6an, idazki bana aurkeztu zuten Salvador Urbistondo Arotzarena jaunak, Palacio Arozteguia SL eta Hotel Palacio de Arozteguia SL merkataritza-sozietateen izenean, eta Aroztegia Jauregiaren inguruan sustatutako turismo-, hotel-, kirol- eta egoitza-eremuaren Udalez gaindiko Plan Sektorialaren Konpentsazio Batzordeak. Idazki horien bitartez eskatzen zen hasiera eman zekiola ondare-erantzukizuneko espedienteari, zeinaren bidez Foru Komunitateko Administrazioaren eta Estatukoaren erantzukizun solidarioa eskatzen baitzen.

Merkataritza-sozietateek aurkeztutako erreklamazioak honako kopuruetan zehazten zuen ustezko ondare-kaltea:

|  |  |  |  |
| --- | --- | --- | --- |
|  | Sortutako kaltea | Lortu gabeko irabazia | Guztira |
| Palacio Arozteguia SL | 12.072.612,54 | 6.859.823,72 | 18.932.436,26 |
| Hotel Palacio Arozteguia SL | 6.830.400,59 | 17.897.539,47 | 24.727.940,06 |
|  | 18.903.013,13 | 24.757.363,19 | 43.660.376,32 |

Bestalde, Aroztegiko Udalez gaindiko Plan Sektorialaren Konpentsazio Batzordeak aurkezturikoan, sortutako kaltea 735.477,81 eurokoa zela esaten zen.

Administrazio Publikoen Administrazio Prozedura Erkideari buruzko urriaren 1eko 39/2015 Legeko 91.3 artikuluak honako hau ezartzen du:

“Prozedura hasten denetik sei hilabete igarotzen badira esanbidezko ebazpenik eman eta jakinarazi gabe edo, kasua bada, akordiorik lortu gabe, ulertu ahalko da ebazpena partikularrari kalte-ordaina ematearen aurkakoa dela”.

Nafarroako Kontseiluari buruzko ekainaren 9ko 8/2016 Foru Legearen 14.1.i) artikuluak honako hau xedatzen du:

“1.- Honako afera hauetan Nafarroako Kontseiluaren aholkua nahitaez eskatu beharko da:

(...) i) Ondare-erantzukizuneko erreklamazioak, zeinetan hirurehun mila euroko edo gehiagoko kalte-ordaina eskatzen den”.

Horrenbestez, honako galdera hauek aurkezten ditut, idatziz erantzun dakien:

1.- Burututa al daude Palacio Arozteguia SL eta Hotel Palacio Arozteguia SL merkataritza-sozietateek eta Aroztegia Jauregiko Konpentsazio Batzordeak abiarazitako ondare-erreklamazioko prozedurak?

2.- Zer datatan amaitzen zen prozedura horiek burutzeko epea? Administrazio-isiltasun bidez ezetsiak izan al dira?

3.- Eskatu al zaio Nafarroako Kontseiluari ondare-erantzukizuneko erreklamazio horiei buruz nahitaezkoa den irizpena jaulki dezan? Zer egunetan jaulki zuen irizpena? Zer konklusiotara iritsi zen erreklamazio horiek baiesteaz edo ez baiesteaz?

4.- Baldin eta espedienteak burututa badaude, nola amaitu dira? Erreklamatzen den horren guztizko edo aldezko baiespenarekin, ala osoko ezespenarekin, irizteagatik ezen ez zela erreklamaziogileei egozteko moduko kalterik izan, zerbitzu publikoen –kasu honetan, segurtasunekoen– funtzionamendu normal nahiz anormalaren ondoriozkorik?

Iruñean, 2022ko irailaren 13an

Foru parlamentaria: Adolfo Araiz Flamarique